নবান্নে মন্ত্রিসভার বৈঠকে ৪ বড় সিদ্ধান্ত! কী কী? দেখুন বড় খবর

ওয়েব ডেস্ক: উৎসবের মরসুম শেষ হতেই প্রশাসনিক গতিতে কাজে ফিরেছে রাজ্য সরকার (West Bengal Government)। সোমবার নবান্নে রাজ্য মন্ত্রিসভার বৈঠক (Cabinet Meeting) করে নিলেন মুখ্যমন্ত্রী মমতা বন্দ্যোপাধ্যায় (Mamata Banerjee)। আর সেই বৈঠকেই নেওয়া হল একাধিক গুরুত্বপূর্ণ সিদ্ধান্ত। রাজ্যের কৃষি, পুলিশ, তথ্য ও সংস্কৃতি এবং শিল্পক্ষেত্রে উন্নয়নমূলক উদ্যোগে সিলমোহর পড়েছে এদিনের বৈঠকে।

সোমবারের নবান্ন বৈঠকে (Nabanna Meeting) রাজ্যের প্রশাসনিক কাঠামোয় কৃষি থেকে তথ্যপ্রযুক্তি – বিভিন্ন ক্ষেত্রে নতুন দিশা দেখিয়েছে রাজ্য সরকার। বৈঠকে সোমবার মূলত ৪টি বড় সিদ্ধান্ত নেওয়া হয়েছে। কী কী সেগুলো? জেনে নেওয়া যাক।

আরও পড়ুন: অভিষেকের তোপ, “কুলপিতে ২০০২ সালের ভোটার লিস্টই নেই, মানুষ এদের ১০০ নামিয়ে দেবে”

কৃষকদের থেকে ধান কিনবে রাজ্য

২০২৫-২৬ খরিফ মরশুমে প্রায় ৬৭ লক্ষ মেট্রিক টন ধান কেনার সিদ্ধান্ত নিয়েছে রাজ্য সরকার। এই প্রকল্পে আনুমানিক খরচ ধরা হয়েছে ১৮,৯০৭.৭৩ কোটি টাকা। পাশাপাশি কৃষকদের ন্যূনতম সহায়ক মূল্য বা এমএসপি (MSP) দেওয়ার জন্য ১৫,৯৬৩.২০ কোটি টাকার তহবিল গঠনের অনুমোদনও দিয়েছে মন্ত্রিসভা।

কলকাতা পুলিশের পদোন্নতি

কলকাতা পুলিশের সশস্ত্র বাহিনীতে ১৫০টি সুবেদার পদকে ‘সশস্ত্র সাব-ইন্সপেক্টর’-এ রূপান্তর করার সিদ্ধান্ত নেওয়া হয়েছে সোমবারের মন্ত্রিসভার বৈঠকে। এর ফলে প্রশাসনিক কাঠামো আরও কার্যকর হবে বলে মনে করা হচ্ছে।

ডিজিটাল যুগে রাজ্যের বিরাট পদক্ষেপ

চলচ্চিত্র প্রদর্শনে আধুনিকীকরণের পথে এগোচ্ছে রাজ্য। ইলেকট্রনিক সার্ভারের মাধ্যমে ডিজিটাল স্ক্রিনিং চালুর সিদ্ধান্ত নিয়েছে মন্ত্রিসভা। এজন্য ‘দ্য ওয়েস্ট বেঙ্গল সিনেমাস রেগুলেশন অফ পাবলিক এক্সিবিশন রুলস, ১৯৫৬’-তে সংশোধন আনা হয়েছে।

জেলায় জেলায় ‘সোশ্যাল মিডিয়া ইউনিট’

রাজ্যের তথ্য ও সংস্কৃতি দফতরের অধীনে জেলায় জেলায় গঠিত হবে ‘সোশ্যাল মিডিয়া ইউনিট’। প্রতিটি জেলার সদর কার্যালয় থেকেই এই ইউনিটগুলির কার্যক্রম চালানো হবে। এর জন্য ১০৮টি নতুন পদ সৃষ্টির সিদ্ধান্ত নেওয়া হয়েছে।